2 leerlinge sterf glo weens voedsel-vergiftiging | Netwerk24
Deur Meghan Lawrence 30 Julie 2019 06:32
Minstens twee leerlinge van 'n laerskool in eMalahleni (Witbank) in Mpumalanga is Maandag vermoedelik aan voedselvergiftiging dood.
Jasper Zwane, woordvoerder van die departement van onderwys in die provinsie, sê die departement is geskok oor die leerlinge se dood.
Nelson Ngubeni Primary School. Foto: Google Maps
"Ons departement het met skok uitgevind dat daar leerlinge van die Nelson Ngubeni Primary School in die Emalahleni- plaaslike munisipaliteit Maandagmiddag moontlik aan voedselvergiftiging dood is," sê Zwane.
Die departement het bevestig dat twee leerlinge dood is terwyl 'n derde leerling in die waakeenheid opgeneem is.
Zwane sê minstens tien ander leerlinge van hierdie skool word tans ook in die Emalahleni-hospitaal behandel.
Die departement het die nodige amptenare na die skool en die hospitaal ontplooi sodat hulle bystand aan die ouers en leerlinge kan verleen.
Bonakele Majuba, LUR van onderwys in die provinsie, sal die hospitaal en die skool Dinsdagoggend besoek.
Zwane sê die besoek sal die departement van meer inligting verskaf oor wat gebeur het en wat gedoen moet word.